b'\n_START_ARTICLE_\nForr\xc3\xb3\n_START_PARAGRAPH_\nForr\xc3\xb3 on sek\xc3\xa4 brasilialainen paritanssi ett\xc3\xa4 sit\xc3\xa4 s\xc3\xa4est\xc3\xa4v\xc3\xa4 musiikkityyli, joka on kotoisin Koillis-Brasiliasta.\n_START_SECTION_\nNimen alkuper\xc3\xa4\n_START_PARAGRAPH_\nOn h\xc3\xa4m\xc3\xa4r\xc3\xa4n peitossa, kuinka forr\xc3\xb3 sai nimens\xc3\xa4. Kulttuurintutkija C\xc3\xa2mara Cascudon mukaan kyseess\xc3\xa4 on johdannainen sanasta forrobod\xc3\xb3, joka tarkoittaa railakasta juhlintaa ja ep\xc3\xa4j\xc3\xa4rjestyst\xc3\xa4._NEWLINE_Toinen, edellist\xc3\xa4 suositumpi, tulkinta on, ett\xc3\xa4 nimi syntyi 1900-luvun alussa Pernambucossa rautatiet\xc3\xa4 rakentaneiden englantilaisten insin\xc3\xb6\xc3\xb6rien viikonloppujuhlista. Osa juhlista oli avoimia kaikille, "for all", osa ei. Englanninkielinen sana v\xc3\xa4\xc3\xa4ntyi helpommin brasilialaisten suuhun sopivaksi, forr\xc3\xb3ksi. Kolmas mukaelma vaihtaa englantilaiset toisen maailmansodan aikaan Natalin sotilastukikohtaan sijoitettuihin amerikkalaisiin.\n_START_SECTION_\nLevinneisyys ja variaatiot\n_START_PARAGRAPH_\nErityisen paljon forr\xc3\xb3a tanssitaan Caruarun (Pernambuco) ja Campina Granden (Para\xc3\xadba) kaupungeissa sek\xc3\xa4 koillisen p\xc3\xa4\xc3\xa4kaupungeissa S\xc3\xa3o Lu\xc3\xadsissa, Fortalezassa, Natalissa ja Recifess\xc3\xa4. Forr\xc3\xb3-tanssiaiset ovat suuria juhlia, jotka saattavat kest\xc3\xa4\xc3\xa4 koko y\xc3\xb6n._NEWLINE_Forr\xc3\xb3 tunnetaan kuitenkin l\xc3\xa4hes koko Brasiliassa, ja ainakin suurimmista kaupungeista voi l\xc3\xb6yt\xc3\xa4\xc3\xa4 forr\xc3\xb3lle omistettuja iltoja. Brasilian ulkopuolella forr\xc3\xb3 tunnetaan huonosti._NEWLINE_Suuren suosion my\xc3\xb6t\xc3\xa4 alkuper\xc3\xa4isest\xc3\xa4 forr\xc3\xb3sta on kehittynyt useita variaatiota, kuten bai\xc3\xa3o, xote, xaxado ja S\xc3\xa3o Jo\xc3\xa3o. Traditionaalista, kolmella soittimella soitettavaa forr\xc3\xb3a kutsutaan nyky\xc3\xa4\xc3\xa4n nimell\xc3\xa4 forr\xc3\xb3 p\xc3\xa9-de-serra.\n_START_SECTION_\nTunnettuja esiintyji\xc3\xa4\n_START_PARAGRAPH_\nForr\xc3\xb3n levi\xc3\xa4miseen koko Brasiliaan ovat vaikuttaneet etenkin Luiz Gonzaga, Sivuca, Dominguinhos ja Elba Ramalho. Nyky\xc3\xa4\xc3\xa4n tunnetuimpiin yhtyeisiin kuuluvat Mastruz com Leite, Noda de Caju, Chiclete com Banana ja S\xc3\xb3 Xote. Hauska yksityiskohta on se, ett\xc3\xa4 yhtyeiden nimet tarkoittavat usein ruokia._NEWLINE_Kappaleiden sanoitukset kertovat usein hyvin voimakkaista tunteista: rakkaudesta, romansseista, intohimosta tai mustasukkaisuudesta.'